32004R0363
L 063/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 363/2004 НА КОМИСИЯТА
от 25 февруари 2004 година
за изменение на Регламент (ЕО) № 68/2001 относно прилагането на членoве 87 и 88 от Договора за ЕО по отношение на помощта за обучение
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 994/98 на Съвета от 7 май 1998 г. относно прилагането на членове 92 и 93 от Договора за създаване на Европейската общност към някои категории хоризонтална държавна помощ (1), и по-специално член 1, параграф 1, буква а), iv) от него;
след публикуване на проект на настоящия регламент (2),
след консултации с Консултативния комитет по държавни помощи,
като има предвид, че:
(1)
Регламент (ЕО) № 68/2001 на Комисията (3) предвижда специални условия по отношение на помощ, която трябва да бъде предоставена на малки и средни предприятия. Дефиницията на малки и средни предприятия в Регламент (ЕО) № 68/2001 е същата, която е използвана в Препоръка 96/280/ЕО на Комисията от 3 април 1996 г. относно дефиницията на малки и средни предприятия (4). Посочената препоръка е била заменена с Препоръка 2003/361/ЕО от 6 май 2003 г. относно дефиницията на микро-, малки и средни предприятия (5), която ще влезе в сила на 1 януари 2005 г. В интерес на правната сигурност дефиницията, използвана в Регламент (ЕО) № 68/2001, трябва да бъде идентична с използваната в Регламент (ЕО) № 70/2001 на Комисията от 12 януари 2001 г. относно прилагането на членове 87 и 88 от Договора за ЕО по отношение на държавните помощи за малки и средни предприятия (6).
(2)
Опитът показа, че е желателно да има единна и опростена система от годишни отчети, приета съгласно член 27 от Регламент (ЕО) № 659/1999 на Съвета от 22 март 1999 г. за установяване на подробни правила за прилагането на член 93 от Договора за ЕО (7). Специалните разпоредби по отношение на отчетността, установени в приложение III към Регламент (ЕО) № 68/2001, следва следователно да се прилагат само до приемането на обща система за отчетност.
(3)
Необходимо е да се установят разпоредби за оценката на съвместимостта с общия пазар на всяка помощ за обучение, предоставена без предварително разрешение от Комисията преди влизането в сила на Регламент (ЕО) № 68/2001.
(4)
Регламент (ЕО) № 68/2001 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 68/2001 се изменя, както следва:
1.
Член 1 се заменя със следното:
„Член 1
Приложно поле
Настоящият регламент се прилага по отношение на помощта за обучение във всички сектори, включително дейностите, свързани с производството, обработката или търгуването на продуктите, посочени в приложение I към Договора, с изключение на помощта, която попада в приложното поле на Регламент (ЕО) № 1407/2002 на Съвета (8).
2.
В член 2 букви б) и в) се заменят със следното:
„б)
„малки и средни предприятия“ означава предприятията, както са определени в приложение I към Регламент (ЕО) № 70/2001 на Комисията (9);
в)
„големи предприятия“ означава предприятията, които не попадат в дефиницията за малки и средни предприятия;
3.
В член 7 параграф 3 се заменя със следното:
„3. Държавите-членки изготвят годишен отчет относно прилагането на настоящия регламент в съответствие с въвеждащите разпоредби, отнасящи се до формата и съдържанието на годишните отчети, които са определени съгласно член 27 от Регламент (ЕО) № 659/1999 на Комисията (10).
До влизане в сила на тези разпоредби държавите-членки изготвят годишен отчет относно прилагането на настоящия регламент за цялата или част от всяка календарна година, през която настоящият регламент се прилага, във формата, предвидена в приложение III, а също и в електронна форма. Държавите-членки предоставят на Комисията тези отчети не по-късно от три месеца след края на съответния отчетен период.
4.
Добавя се следния член 7а:
„Член 7а
Преходни разпоредби
Схеми за помощ, въведени преди влизането в сила на настоящия регламент, както и помощи, предоставени съгласно такива схеми без разрешение на Комисията и в нарушение на изискването за нотификация съгласно член 88, параграф 3 от Договора, са съвместими с общия пазар по смисъла на член 87, параграф 3 от Договора и се освобождават, ако отговарят на условията по член 3, параграф 2, буква а) и член 3, параграф 3 от настоящия регламент.
Индивидуални помощи извън схеми, предоставени преди влизането в сила на настоящия регламент без разрешение на Комисията и в нарушение на изискването за нотификация по член 88, параграф 3 от Договора, са съвместими с общия пазар по смисъла на член 87, параграф 3 от Договора и се освобождават, ако отговарят на всички условия по настоящия регламент, с изключение на изискването по член 3, параграф 1 за изрично позоваване на настоящия регламент.
Всяка помощ, която не отговаря на тези условия, се оценява от Комисията в съответствие с релевантните рамки, насоки, съобщения и известия.“
5.
Приложение I се заличава.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 февруари 2004 година.